પ્રજાની આકાંક્ષાઓ પૂરી કરી શકે તેવાની જરૂર છે : મુખરજી
નવગુજરાત સમય | Publish Date: Apr 9 2019 11:15AM
ભારતને એવા લોકોની જરૂર છે જે લોકો વધતી આકાંક્ષાઓને પૂર્ણ કરી શકે. કાલ્પનિક બહાદુરી(ક્વિઝોટિક હીરોઇઝમ) દેશનું નેતૃત્વ કરી શકે નહીં તેમ ભૂતપૂર્વ રાષ્ટ્રપતિ પ્રણવ મુખરજીએ સોમવારે એક એવોર્ડ કાર્યક્રમમાં જણાવ્યું હતું.
એઆઇએમએ મેનિજિંગ ઇન્ડિયાના એવોર્ડ્સ દરમિયાન પ્રણવ મુખરજીએ જણાવ્યું હતું કે, દેશમાં ગરીબીને નાબુદ કરવામાં હજુ ઘણા કાર્યો કરવાના બાકી છે. સ્થિતિ વધારે કફોડી થતી જાય છે. ભારતમાં માત્ર એક ટકા લોકો પાસે દેશની 60 ટકા સંપત્તિ છે. આ આંકડા જણાવે છે આપણા વિકાસને વધારે વ્યાપક બનાવવાની જરૂર છે.
તેમણે ઉમેર્યું હતું કે 2005-06 બાદથી 27 કરોડથી વધુ લોકો ગરીબીમાંથી બહાર આવી ગયા છે. દેશમાં ગરીબી ગયા કેટલાક સમયથી અડધી થઇ ગઇ છે. આ એક હકારાત્મક વિચાર છે. પરંતુ 26.9 કરોડ લોકો અત્યારે પણ ગરીબી રેખા હેઠળ છે જે ચિંતાની વાત છે.
તેમણે વધુમાં જણાવ્યું હતું કે પોતાના લાભ માટે જે લોકોના નાણાં એકત્રિત કરી રહ્યા છે તેનાથી અસમાનતા ઉત્પન્ન થાય છે. ઉદ્યોગપતિ અને નીતિ ઘડનારા માત્ર વ્યક્તિગત લાભને બદલે રોજગારીના સર્જન અને મોટી સંખ્યામાં લોકોને તક આપવા માટે આગળ આવે. આપણે અત્યારે પણ દેશના પ્રત્યેક ક્ષેત્રમાં ગુણવત્તાપૂર્ણ આરોગ્ય સેવાઓની વ્યવસ્થા કરવાની જરૂર છે. સમૃદ્ધ અને ગૌરવશાળી રાષ્ટ્ર બનાવવા માટે વધુ યુવા વર્ગની જરૂર છે.